Geboue en motor tydens Noordwes-bendebakleiery afgebrand | Maroela Media
"Die taxivereniging in Orkney was glo siek en sat van al die misdaad en het die informele nedersetting betree om die individue, wat hulle glo deel is van 'n bende, te konfronteer," het kol. Sabata Mokgwabone, woordvoerder van die polisie, aan News24 gesê.
Sy het gesê 'n taverne, 'n Nissan 1400-bakkie op die taverne se perseel en 'n huis is aan die brand gesteek. Dit is nog nie duidelik wie verantwoordelik is vir die brandstigting nie.
Niemand is nog in verband met die voorval in hegtenis geneem nie. Die polisie ondersoek sake van brandstigting en openbare geweld.
"Die stasiebevelvoerder van Kinana, die voorsitter van die taxivereniging en die burgemeester van Matlosana het Sondag vergader om 'n oplossing te vind," het Mokgwabone bygevoeg.
Gaoage Molapisi, provinsiale LUR vir gemeenskapsveiligheid, het verlede week met polisiebeamptes en raadslede vergader oor bendebedrywighede in die gebied. Volgens 'n verklaring van die departement teister groepe jong mense die gebied en hulle "verkrag, beskadig eiendom en moor mekaar". Die bendelede bestorm glo huise met wapens soos tuinvurke. Inwoners het aan die departement gesê hulle is te bang om inligting aan die polisie deur te gee.
Die polisie patrolleer die gebied.
Wat 'n grap – die taxivereniging is moeg vir misdaad!! Wys jou: wat jy saai sal my maai. Die skoen is nou aan die ander voet!